b'\n_START_ARTICLE_\nMeningsm\xc3\xa5linger forud for Folketingsvalget 2015\n_START_PARAGRAPH_\nForud for valget til det danske Folketing den 18. juni 2015 har en r\xc3\xa6kke analyseinstitutter gennemf\xc3\xb8rt meningsm\xc3\xa5linger blandt et repr\xc3\xa6sentativt udsnit af befolkningen. Resultaterne af disse m\xc3\xa5linger er gengivet i denne artikel. Alle meningsm\xc3\xa5linger er beh\xc3\xa6ftet med en statistisk usikkerhed, som bl.a. betyder, at resultater opgjort i henholdsvis "bl\xc3\xa5 blok" og "r\xc3\xb8d blok" skal udvise en forskel p\xc3\xa5 mindst 52% - 48%, for at der er en h\xc3\xb8j grad af sikkerhed for, at forskellen ikke er tilf\xc3\xa6ldig.\n_START_SECTION_\nMeningsm\xc3\xa5linger\n_START_PARAGRAPH_\nDe fleste meningsm\xc3\xa5linger omtaler \xc3\xa6ndringerne i partiernes tilslutning som nettoforskydninger. Bruttoforskydningerne er v\xc3\xa6sentligt st\xc3\xb8rre. Det fremg\xc3\xa5r s\xc3\xa5ledes af en grafisk fremstilling, baseret p\xc3\xa5 4905 interviews foretaget af Megafon, at SF i perioden 30. maj - 8. juni 2015 havde mistet ca.2/3 af de v\xc3\xa6lgere, der stemte p\xc3\xa5 partiet ved Folketingsvalg 2011. Men ca. halvdelen af det tabte blev vundet tilbage med tilgang fra andre partier, "sofav\xc3\xa6lgere" og nye v\xc3\xa6lgere.'